stanford-oval/wikipedia huggingface dataset:
אתרא קדישא
מאבקים מפורסמים > כביש 6

בדצמבר 2004, במהלך עבודות בקטע 18 שבכביש 6, התגלו בסמוך לקיבוץ רגבים מערות קבורה. "אתרא קדישא" ו"האגודה למניעת חילול קברים" החלו למחות נגד מה שנחשב בעיניהם חילול הקברים, ומאות חרדים באו למקום לנסות למנוע את המשך העבודות. פשרה שגובשה אפשרה את המשך העבודות, אך תוך זמן קצר נתגלו מערות קבורה נוספות והעבודות הופסקו בשנית. המאבק נמשך זמן רב, ומשרד התחבורה וחברת דרך ארץ הציעו פתרונות שונים שנדחו על ידי "אתרא קדישא". בירושלים ובאתר העבודות התקיימו הפגנות סוערות והועמדו משמרות קבועות מצד החרדים. מחלוקת חדשה שהתעוררה בין הצדדים נסבה סביב השאלה האם ניתן לסלול את הכביש במקום שממנו פונו הקברים. היזמים טענו שמכיוון שכרגע אין במקום קברים אין מניעה לסלול שם כביש, ואילו אנשי "אתרא קדישא", שחששו מקביעת תקדים, טענו ש"לא יהא חוטא נשכר", ואין להתיר את הסלילה על גבי המערות המרוקנות. גם בקרב פוסקי הלכה התעורר ויכוח, והרב ישראל רוזן טען כי אין מניעה הלכתית להמשיך עבודות שכבר החלו.
לפי הערכות שפרסמה חברת דרך ארץ, הנזק הכלכלי שנגרם כתוצאה מההפגנות והעיכוב בבניית הכביש עומד על 150 מיליון ש"ח המהנדס הראשי של כביש 6, ראובן לב-און, העריך את הנזק הכלכלי שנגרם ב-80 או 90 מיליון ש"ח. לדבריו, פעילי "אתרא קדישא" נהגו באלימות קיצונית, שכללה איומים טלפוניים ברצח ותקיפה של בתי מנהלי חברת דרך ארץ. בדבריו הוא משווה את התנהלותם של פעילים ירוקים לפעילותם של פעילי "אתרא קדישא", וקובע כי האחרונים נהגו באלימות רבה וכי "אנחנו נמצאים עמוק בתוך מלחמת תרבות". מנגד נטען כי פעילותם של הירוקים לא נשאה פרי, ולולי אלימות מצד פעילי "אתרא קדישא" לא היו הרשויות נענות לדרישותיהם.
לאחר יותר משנתיים של השעיה הוחלט להסיט את תוואי הכביש במספר מטרים, וכך התאפשרה סלילתו של הקטע הצפוני בכביש.
מאבקים מפורסמים > בית החולים ברזילי באשקלון

אחרי שבמבצע עופרת יצוקה פונו רוב המטופלים ממרכז הרפואי ברזילי באשקלון, משום שהוא אינו ממוגן נגד רקטות, החלו תוכניות הרחבה לבית החולים. רשות העתיקות ביצעה סקר ארכאולוגי מקדים באתר הבנייה, ובו התגלו קברים מהתקופה הביזנטית, על סמך מיעוט הממצאים לא היה ניתן לקבוע בוודאות את זהות הנקברים, אך להשערת הארכאולוגים הקבר הוא חלק ממערך של קברים של לא יהודים מהתקופה הרומית והביזנטית. עם זאת לא נשללה האפשרות שמדובר בקברי יהודים [דרוש מקור]. "אתרא קדישא" ו"האגודה למניעת חילול קברים" טענו כי מחמת הספק יש לנהוג בקברים שנמצאו כקברי יהודים, ופעלו למניעת המשך העבודות. משרד ראש הממשלה הורה לרשות העתיקות להפסיק את העבודות בשטח הקברים עד למציאת פתרון מוסכם לבעיה.
הרב הראשי האשכנזי יונה מצגר קבע "לאור העובדה שכל שינוי במקומו של הבניין יעכב את הקמתו בכמה שנים ומכיוון שבפיקוח נפש עתידי וצורכי רבים עסקינן, ומכיוון שהקברים אשר נמצאו הם ספק קברי יהודים... יש להתיר את פינוי הקברים אשר נמצאו באתר למקום מכובד וראוי". חשובי הפוסקים החרדים חלקו על היתרו של הרב מצגר, וטענו כי "הזכרת היתר פיקוח נפש לדברים עתידיים כאלה הוא סילוף שיש בו עקירת התורה... ולפי מה ששמענו שישנה אפשרות לבנות את בית החולים מצד אחד שבו לא תהיה פגיעה בקברים, הרי כל הדיון הוא ללא צורך", כתבו הרב ניסים קרליץ והרב שמואל הלוי ואזנר. הוסיף על כך הרב יוסף שלום אלישיב: "על פי הבירורים והנתונים שהוצגו לפניי, אין מקום להתיר לפנות המתים במתחם בית החולים באשקלון, ויש להקים את האגף החדש בצורה שלא יפגעו בבית הקברות". לעומת זאת רבנים אחרים הביעו את דעתם שמותר לפנות את הקברים אף אם יוברר שאלו קברי יהודים, לדוגמה רבני צֹהר והרב מאיר מאזוז.
סגן שר הבריאות יעקב ליצמן החליט, חרף העמדה שהביע מנכ"ל משרדו, לקדם את העברת בניית האגף החדש של בית החולים לצד צפון של המבנה הקיים, ובכך למנוע את הפגיעה בקברים. במרץ 2010 אישרה הממשלה את תוכניתו של ליצמן.
הפרשה הסתיימה לאחר שהממשלה החליטה לפנות את הקברים מהמתחם. הפינוי בוצע תחת אבטחה משטרתית, שמנעה מפעילי "אתרא קדישא" להפריע לעבודות הפינוי.
מאבקים מפורסמים > מתחם גולובנציץ בית שמש

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
בפרויקט בנייה המיועד לציבור החרדי בבית שמש התגלו מערות שלדברי אתרא קדישא ייתכן שהן קברי יהודים עתיקים. הארגון נאבק במטרה למנוע את הבנייה. בין רבני העדה החרדית נתגלעו חילוקי דעות, כאשר הגאב"ד, הרב יצחק טוביה וייס, אסר את הבנייה והראב"ד, הרב משה שטרנבוך, התיר אותה. במקום התגלה שדה קבורה גדול, אולם הרב שטרנבוך ואחרים סברו שאין איסור לבנות במקום משום שאין מדובר בקברי יהודים. בעקבות המחלוקת התפטר היזם, אברהם סלונים, והרוכשים החליטו בהצבעה למנות ועדה שתקדם את המשך הבניה. אנשי הארגון הפגינו במשך תקופה ארוכה במקום. הם תקפו את היזמים אריה גולובנציץ ואברהם סלונים והשמיצו את הרב שטרנבוך. מאבק זה החליש את הארגון וגרם להתנגדות לו בקרב חלק מהקבוצות השייכות להעדה החרדית, כמו תולדות אהרן וחסידות דושינסקי, שלהן חסידים רבים שרכשו דירות בפרויקט.
ב-2019, פורסמו מכתבים מחלק מרבני העדה החרדית, שבהם נקרא הציבור להחרים את המתחם. מנגד פורסם מכתב מהרב חיים קניבסקי שלפיו מותר להתגורר שם אף לכהנים.
פעילויות נוספות

כחלק מפעילויות שימור הקברים, מסייע "אתרא קדישא" בשיקום ושימור בית הקברות היהודי בהר הזיתים. לאחר מלחמת ששת הימים החלו פעילי הארגון במיון העצמות שהתפזרו בשטח ההר בתקופת שלטונם של הירדנים. הפעילים סייעו גם באיתור קברים נעלמים של העדה הבוכרית, ופיקחו על הקמת המצבות המחודשות. הארגון גם מפקח על פעולות שיקום המצבות שמבצעת החברה לפיתוח מזרח ירושלים בהר הזיתים.
פעילות הארגון בחו"ל

במקביל לפעילות "אתרא קדישא" בישראל, עוסק הארגון בשמירה על קברי יהודים גם באירופה ובמקומות נוספים. הארגון היה פעיל במאבק הציבורי למען שמירת בתי עלמין בוויניצה, באומן ובברדיצ'ב שבאוקראינה, בווילנה שבליטא, בפלזן שבצ'כיה, בברצלונה שבספרד ובאיסטנבול שבטורקיה. הפעילות נעשית בשיתוף פעולה הדוק עם מרכז רבני אירופה ואגודת "אהלי צדיקים". לרוב נושאת הפעילות בחו"ל אופי של שדלנות ולחצים דיפלומטיים, ולא הפגנות המוניות והפרעות פיזיות לעבודות.
היחסים בין הארגון לבין רשות העתיקות

היחסים בין "אתרא קדישא" לבין רשות העתיקות – הגוף הממונה על ביצוע חפירות הצלה במדינת ישראל מכוח חוק – ידעו במשך השנים עליות ומורדות. בתקופתו של אמיר דרורי, מקים הרשות ומנהלה הראשון, אירעו התנגשויות רבות בין הצדדים. דרורי לא נטה להתפשר עם החרדים, ההפגנות והמחאות לא הרתיעו אותו, ואף לא טקסי "פולסא דנורא" והטרדות טלפוניות שלטענתו בוצעו נגדו. בתקופתו הגיע המתח שבין החרדים לארכאולוגים לשיא. על דרך התנהלותו של דרורי התקיים ויכוח גם בין אנשי מקצוע, והיו שטענו כי הוא נוהג בקשיחות רבה מדי.
המנכ"ל שבא אחריו - יהושע דורפמן - התפשר יותר עם החרדים, וחל שיפור ביחסים עם פעילי "אתרא קדישא". דורפמן קיבל החלטה עקרונית להימנע ככל האפשר מחפירות קברים ולחפש פתרונות טכניים-הלכתיים במקרי הצורך. על החלטתו זו ספג דורפמן ביקורת - גם מארכאולוגים, ובתחקיר עיתונאי נטען כי דורפמן אינו עומד על עקרונותיה של רשות העתיקות, נכנע לחרדים, ושתחת ניהולו "הארגון מתנהל כבובה של הארגון החרדי 'אתרא קדישא'".
פעילים ב"אתרא קדישא" ו"האגודה למניעת חילול קברים" טוענים שהתנהלותו של דורפמן שונה לחלוטין משל דרורי. לטענתם, דרורי "חיפש מלחמות עם החרדים", ואילו דורפמן "פשוט בן-אדם יותר מתורבת. יש פעמים שהוא לא מוותר, אבל מרגישים שיושבים מול בן אדם שאפשר לדבר אתו". גם במשרד הדתות מציינים ש"רשות העתיקות לא חופרת היום קברים".
יוסף רוטשטיין, חסיד גור המשמש יועץ ל"אתרא קדישא" ומתווך בינם ובין ארכאולוגים, טען שההקפאה הכמעט מלאה של חפירות רשות העתיקות נובעת מחוסר תקשורת, וציין: "לא מזמן פנתה אלי ארכאולוגית לגבי עיר דוד. אני אישרתי לה את החפירה. ירושלים מלאה קברים, גם מתחת לבית שלי יש קבר. אז מה, בגלל זה לא יגורו בה חרדים ולא ימשיכו לבנות בתים?"
הפילוג בארגון

בקיץ 1998, במהלך עבודות לסלילת דרך עוזי נרקיס בירושלים, נמצאו קברים בתוואי הכביש המתוכנן, בסמוך לפסגת זאב. הרב יוסף שלום אלישיב הביע את דעתו שניתן להעביר את הקברים בתנאים מסוימים, ולעומתו סברו חברי הבד"ץ של העדה החרדית כי אין היתר הלכתי להזיז את הקברים ממקומם. לדעה זו הצטרפו הרבנים משולם דוד ומאיר סולובייצ'יק, בניו של הרב מבריסק, שסברו שאף אם מבחינה הלכתית ניתן להעביר את הקברים, אין לעשות זאת מחשש שהדבר ייחשב כתקדים שבו ייעשה שימוש במקרים שבהם אסור הדבר מבחינה הלכתית.
גם דעתם של פעילי "אתרא קדישא" הייתה שאין להתפשר וליצור תקדימים מסוכנים מבחינתם, והם התנגדו בחריפות לדעתו של הרב אלישיב. קיצוניים מפעילי הארגון גייסו מפגינים שהפגינו מול ביתו של הרב אלישיב, ואף השליכו אבנים לעבר הבית. תלמידיו של המנהיג הליטאי התקשו להבליג על פגיעה כה חמורה בכבודו, וב"יתד נאמן", עיתונם של הליטאים, נכתב מאמר תקיף נגד "אתרא קדישא". מספר פעילים בולטים בארגון פרשו ממנו, והקימו את "האגודה למניעת חילול קברים" שבראשה עמד הרב מיכה רוטשילד - מקורבו של הרב אלישיב.
בדרך עוזי נרקיס, סמוך לפסגת זאב, המשיכו פעילי "אתרא קדישא" וקבוצות חרדיות ירושלמית להפגין נגד המשך החפירות, ובסופו של דבר הוחלט להימנע מסלילת הכביש מעל הקברים ולהקים במקום גשר - מחלף שער מזרח.
ראו גם

קבורה (יהדות)
לקריאה נוספת

צבי ויהודה משי-זהב, מורד הר הבית - יומן המערכה קיץ תשמ"א, ירושלים, תשמ"ה
תחנת הרכבת מגדל העמק – כפר ברוך

תחנת הרכבת מגדל העמק – כפר ברוך היא תחנת רכבת על מסילת העמק המשרתת את העיר מגדל העמק וסביבתה. טקס חנוכת התחנה נערך ב-29 באוגוסט 2016, ושירות הרכבת בה החל ב-16 באוקטובר 2016.
מבנה ומיקום

מיקומה של התחנה הוא כ־1.5 ק"מ צפונית-מזרחית מכפר ברוך, וכ־4 ק"מ מדרום למגדל העמק. בעוד כפר ברוך נמצאת בגובה דומה לגובה התחנה, מגדל העמק שוכנת על גבעה המתנשאת כ־200 מטר מעליה.
תחנת מגדל העמק – כפר ברוך נבנתה כחלק מהקמת מסילת העמק והיא סמוכה לכפר ברוך. לצורך הקמת התחנה נדרש היה לפרק מאגר מים. עלות הקמתה הגיעה לכ-182 מיליון שקלים, בעיקר בגלל הצורך בסלילת כבישי גישה ארוכים ומורכבים. בשונה משאר התחנות לאורך הקו, המסילה שקועה מתחת למפלס אולם הנוסעים. התוכנית להקמתה אושרה ב-2005, אך הקמתה בפועל החלה בשנת 2011. לאחר חנוכת הקו תושבי עמק יזרעאל ובית שאן זכו לנסוע בחינם למשך חצי שנה ולסבסוד הכרטיסים ב-50% למשך שנתיים נוספות.
מדו"ח נוסעים לשנת 2017 שפרסמה חברת רכבת ישראל עולה כי בתחנת מגדל העמק – כפר ברוך נרשם מספר הנוסעים הנמוך ביותר מכל תחנות העמק (301,583 נוסעים לעומת 563,418 נוסעים בתחנת בית שאן ו-850,517 נוסעים בתחנת עפולה).
שירות רכבות בתחנה

מהתחנה יוצאת רכבת אחת בשעה לכיוון עתלית דרך תחנות חיפה ואחת לכיוון בית שאן דרך עפולה, ובשעות שיא 2 רכבות בשעה (2 רכבות בבוקר לחיפה, ו-2 רכבות בערב לעפולה ובית שאן).
| 0 | 1 | 2 |
| --- | --- | --- |
|  | קו הרכבת בית שאן — עתלית (קו העמק) עתלית • חיפה חוף הכרמל • חיפה בת גלים • חיפה מרכז השמונה • מרכזית המפרץ • יקנעם – כפר יהושע • מגדל העמק – כפר ברוך • עפולה • בית שאן |  |
קווי אוטובוס לתחנה

בצמוד לתחנה ממוקם מסוף אוטובוסים למגדל העמק ויישובי האזור, כל הקווים מופעלים על ידי חברת סופרבוס למעט קו 111 המופעל על ידי חברת שירותי אוטובוסים מאוחדים נצרת.
| קו | מפעילה | מסלול | הערות נוספות |
| --- | --- | --- | --- |
| 6 | סופרבוס | ת. רכבת מ.עמק-כ.ברוך - אזור תעשייה דרומי - נוף העמק - פנינת העמק - יערת העמק - מסוף מגדל העמק | ♿ |
| 9 | סופרבוס | ת. רכבת מ.עמק-כ.ברוך - אזור תעשייה דרומי - שכונה מערבית - מסוף מגדל העמק - אזור תעשייה צפוני | ♿ |
| 25 | סופרבוס | ת.רכבת מ.עמק-כ.ברוך - כפר ברוך - אזור התעשייה שגיא 2000 - מגדל העמק - כפר החורש | ♿ |
| 111 | ש.א.מ | ת.רכבת מ.עמק-כ.ברוך - מגדל העמק - יפיע - נצרת - נוף הגליל | ♿ |
גלריית תמונות

רציף בתחנה
רציף בתחנה
אולם הנוסעים
הערות שוליים

↑   אורן דורי, רכבת העמק עלתה על הפסים: תיפתח רשמית בנובמבר, באתר TheMarker‏, 29 באוגוסט 2016
↑  וואלה! חדשות, ‏64 שנים אחרי שנסגרה: רכבת העמק שוב נוסעת על המסילה, באתר גלובס, 16 באוקטובר 2016
↑  שרון קדמי, הוועדה לתשתיות לאומיות אישרה את תוכנית רכבת העמק, באתר TheMarker‏, 5 בדצמבר 2005
↑  אבי בר-אלי, המכרז לרכבת העמק עוכב בשל חריגה של 700 מיליון שקל בתקציב, באתר TheMarker‏, 7 במרץ 2011
↑   אבי בר-אלי, המדינה תסבסד את הנסיעה ברכבת העמק במשך שנתיים וחצי, באתר TheMarker‏, 13 באוקטובר 2016
↑  2.1 מיליון נוסעים בשנה ברכבת העמק, באתר כלבו – חיפה והצפון, 20 בדצמבר 2017
תרשים התחנה
פלינדרום

מספר רכב פלינדרומי
פָּלִינְדְרוֹם (מיוונית: πάλιν (פַּלִין – "שוב", "הפוך"), δρóμος (דרוֹמוֹס – "כיוון")) הוא מילה, מספר, משפט או כל רצף סמלים אחר, שקריאתו מימין לשמאל ומשמאל לימין היא זהה. האקדמיה ללשון העברית טבעה את המונח "מִלָּה מִתְהַפֶּכֶת" לפלינדרום (או "משפט מתהפך" וכו' בהתאם לסוג הפלינדרום).
בפלינדרום מילולי נהוג בהיבט הפלינדרומי להתעלם מרווחים, סימני ניקוד, סימני פיסוק, הבדלים בין אותיות קטנות לגדולות, בשפות הרלוונטיות, ובין אותיות רגילות לסופיות בשפות הרלוונטיות. הפלינדרום ומשמש, בין היתר, לשעשועי לשון ושימוש בתכונותיו נפוץ בהגדרות תשבצי היגיון.
סוגי פלינדרומים > סימטריה באותיות

סוג הפלינדרומים הנפוץ ביותר הוא הסימטרי באותיות כמו "מילים", "לבלבל", "היפהפיה" או "איש זריז זירז שיא".
סוגי פלינדרומים > סימטריה במילים

פלינדרומים שהסימטריה בהם מתבטאת בסדר המילים. כגון "נחסם המעבר דרך הרחוב: דרך המעבר – נחסם".
ישנם סיפורים המשתמשים בפלינדרום מילים כאמצעי אמנותי, למשל הסיפור "פרופסור ג'ונס" מאת סופר המדע בדיוני פרדריק בראון.
סוגי פלינדרומים > סימטריה באותיות ומילים

דוגמאות:
"מוּם תַּחַת מוּם"
"הַלַּיְלָה נַגֵּן, נַגֵּן הַלַּיְלָה!"
סוגי פלינדרומים > סימטריה דו-ממדית

ריבועי קסם פלינדרומים כגון 'פרשנו רעבתן...' ו-'SATOR AREPO...' המוזכרים בהמשך.

דוגמה נוספת:
הממשל מתעקש, מעמעם, שקעתם לשממה. בריבוע:
ה מ מ ש ל

מ ת ע ק ש

מ ע מ ע מ

ש ק ע ת מ

ל ש מ מ ה
סוגי פלינדרומים > פלינדרומים מספריים

מספרים שספרותיהם סימטריות. לדוגמה:
11
101
666
141141
1,457,541
663,666,366
999,999,999
123,123,321,321
696,566,665,696
1,000,000,000,000,066,600,000,000,000,001
מספר חד-ספרתי הוא פלינדרום טריוויאלי.

חידות בפלינדרומים מספריים:
מספר ליישרל בנוי על בדיקת תכונה זו.
כל מספר פלינדרומי בעל מספר זוגי של ספרות מתחלק ב-11. כאשר הפלינדרום מורכב מספרות בסדר עולה עד אמצעו (ואחר כך בסדר יורד) התוצאה של החלוקה ב-11 גם היא פלינדרום (לדוגמה: 2345995432 חלקי 11 שווה 213272312).
בשנת 2016 הוכח כי ניתן לכתוב כל מספר שלם חיובי כסכום של שלושה מספרים פלינדרומיים, וזאת בכל בסיס מלבד 2 ומלבד אולי 3 ו-4.
סוגי פלינדרומים > פלינדרומים תאריכיים

פלינדרום תאריכי הוא תאריך המהווה פלינדרום (נהוג להתייחס בעניין זה לתאריך בתצורה מלאה של שמונה ספרות במבנה dd.mm.yyyy, כאשר dd מסמלים יום בחודש, mm מסמלים חודש בשנה, ו-yyyy מסמלים את השנה). דוגמאות:
29.11.1192
10.02.2001
20:02 20.02.2002 (שמונה ושתי דקות בערב 20 בפברואר 2002).
01.02.2010
12.02.2021
03.02.2030
דוגמאות לפלינדרומים בעברית > מילים פלינדרומיות

2 אותיות: "גג", "וו", "זז", "חח", "כך", "צץ", "שש", "תת".
3 אותיות: "אבא", "אמא", "דוד", "מים", "שמש", "סוס", "לול", "תות".
4 אותיות: "הווה", "הזזה", "הצצה", "סייס", "קייק".
5 אותיות: "אלמלא", "לבלבל", "לטלטל", "למלמל", "מעמעם", "מצמצם", "ידידי", "תודות".
6 אותיות: "תוססות", "מיללים"
7 אותיות: "היפהפיה", "מישמשים"
נכון ל-2021, המילה הפלינדרומית הארוכה ביותר הידועה בשפה העברית (בכתיב המלא התקני) היא באורך 11 אותיות: "מכיתומותיכם" (התגלתה על ידי ד"ר איל גרוס).
דוגמאות לפלינדרומים בעברית > שמות פלינדרומיים

שלושה דורות בתנ"ך הנושאים שמות פלינדרומיים: ישי, דוד ונתן (ישי היה אבי דוד ונתן אחד מבניו). מלך יהודה, אסא, אף הוא מצאצאי ישי.
המילה הפלינדרומית הארוכה ביותר בתנ"ך היא "לאיתיאל", המופיעה בספר משלי, פרק ל', ועל שמה קרא רבי יהודה אלחריזי לספרו "מחברות איתיאל". שם אחת המחברות הוא "מחברת האותיות המתהפכות", שמכילה מספר רב של פלינדרומים.
צירוף המילים הפלינדרומי הארוך בתנ"ך הוא "לאיתיאל לאיתיאל", המופיע באותו פסוק במשלי.
צירוף של שם פרטי ושם משפחה היוצרים יחד פלינדרום, הוא "נועם שמעון", "רפי צנציפר", וכך גם שמו של מחבר תשבצי ההיגיון נדיב אבידן (שילוב השם הפרטי ושם המשפחה שלו פלינדרומי, בין היתר, גם באנגלית, בערבית וברוסית).
דוגמאות לפלינדרומים בעברית > משפטים פלינדרומיים

רופא שפשף פשפש אפור.
מי לימד מילים?
ילד כוֹתב שמש בתוך דלי.
רבע הלילה עבר.
מי אמר שיש רמאים?
ארון קיר ריק נורא.
גישה אל שיא איש לא השיג (נוצר על ידי מחבר הפלינדרומים, נעם דובב).
רק פושטק עלוב בולע קטשופ קר (נוצר על ידי המשורר ערן הדס).
תור הזהב של יהדות ספרד הצטיין במשוררים ובאשפי כתיבה, שחיברו, בין היתר, משפטים פלינדרומים. להלן דוגמאות של פלינדרומים מאת רבי אברהם אבן עזרא:
שאלו את רבי אברהם אבן עזרא בזו הלשון:
ותשובתו:
המשפט הבא יסודו בפסק הלכה של אברהם אבן עזרא על שאלה בקשר לזבוב שנכנס לתוך חבית דבש: האם הדבש כשר למאכל? התשובה הפלינדרומית: "פרשנו רעבתן שבדבש נתבער ונשרף". הפירוש: למדנו, זבוב הנופל לדבש מתאכל ונעלם (ולכן כשר). משפט זה הוא גם רקורסיה לשונית וגם אקרוסטיכון, ואפשר לסדר אותו כ"ריבוע קסם" בגודל 5x5 ולקוראו מימין-מעלה לשמאל-מטה או להפך, כדלהלן:
בשנת 2021 יצא לאור ספרו של שמעון אדף בעל השם הפלינדרומי "הלשון נושלה".
דוגמאות לפלינדרומים בעברית > פלינדרום לפי מילים

משפט כזה מסודר כך שסדר המילים מהסוף להתחלה, ומההתחלה לסוף, נקרא בצורה זהה, אם כי הפיסוק יכול להיות שונה.

 קטע מספרו של סופר המדע הבדיוני פרדריק בראון בתרגומו של עדי צמח. שם הסיפור המתורגם הוא פלינדרום לפי אותיות: "עגיל זמן; מזל יגע". עבודת התרגום הייתה אתגר של ממש, והמתרגם נדרש בה לשמר את הפלינדרום בעברית:
הפרופסור ג'ונס הרבה לְהקדיש זמן לִבעיות זמן. שנים על שנים. המשוואה של הנוסחה נתגלתה לבסוף, וכך נסתיים החיפוש. לבתו סיפר זאת הפרופסור בהתלהבות: "זמן הוא שדה. בניתי בעצמי המכוֹנָה את הזמן לשנות כָּלִיל ואף להפוך כיוון מעבר לעתיד", כך אמר. הפרופסור אז לחץ כפתור בהכריזו: "עכשיו גרמתי לזמן לזרום אחורנית לזרום לזמן גרמתי עכשיו". בהכריזו, כפתור לחץ. אז הפרופסור אמר כך: "לעתיד מעבר כיוון להפוך, ואף כָּלִיל לשנות הזמן, את המכוֹנָה בעצמי בניתי. שדה הוא זמן". בהתלהבות הפרופסור זאת סיפר לבתו. החיפוש נסתיים, וכך לבסוף נתגלתה הנוסחה של המשוואה. שנים על שנים, זמן לִבעיות זמן לְהקדיש הִרבה ג'ונס הפרופסור.
המקור באנגלית
Professor Jones had been working on time theory for many yeras.
"And I have found the key equation," he told his daughter one day. "Time is a field.  This machine I have made can manipulate, even reverse, that field."
Pushing a button as he spoke, he said, "This should make time run backward backward run time make should this," said he, spoke he as button a pushing.
"Field that, reverse even, manipulate can made have I machine this.  Field is a time." Day one daughter his told he, "Equation key the found have I and."
"Years many for theory time on working been had Jones Professor."
בברכת הלבנה (תפילה הנאמרת פעם בחודש תחת כיפת השמים) אומרים פסוק מהמקרא ”תִּפֹּל עֲלֵיהֶם אֵימָתָה וָפַחַד בִּגְדֹל זְרוֹעֲךָ יִדְּמוּ כָּאָבֶן” בצורה רגילה ובצורה פלינדרומית לפי מילים ”כָּאָבֶן יִדְּמוּ זְרוֹעֲךָ בִּגְדֹל וָפַחַד אֵימָתָה עֲלֵיהֶם תִּפֹּל”.
דוגמאות לפלינדרומים בעברית > פלינדרומים ארוכים בעברית

הפלינדרום הארוך ביותר בעברית (הכולל 2,662 מילים ו־9,779 אותיות) הוא שיר סיפורי בשם "משהו נוצר כרצונו, השם", שנכתב על ידי הפלינדרומאי נעם דובב ופורסם ביולי 2024.
דובב יצר גם את הפלינדרום השני באורכו (הכולל 2,552 מילים ו־8,668 אותיות) בשם "גישה אל שיא איש לא השיג" ופורסם במאי 2023; ואת השלישי באורכו (הכולל 1,881 מילים ו-7,557 אותיות), ששמו "שונא דּחיַּת יחד אנוש", בנובמבר 2022; וכן את הרביעי באורכו, "...Did & did & did" (הכולל 1,331 מילים ו-3,883 אותיות). לכל הפלינדרומים הללו מספר מילים ומספר אותיות פלינדרומי, והשמות בעברית ובאנגלית שלהם אף הם פלינדרומיים.
הרב יהודה (יוליוס) הירש כתב הספד פלינדרומי (248 מילים, 902 אותיות) על אביו, רש"ר הירש, שמתחיל במילים:
הרועים וקראים בשם המה מתי אל...
ומסתיים, בהתאמה, במילים:
...לא יתמהמה, משבם יאר קומי עורה!
פלינדרום זה, שפורסם בסוף המאה ה-19, היה ככל הידוע הפלינדרום הארוך ביותר בעברית במשך כ-120 שנה עד אשר השיא נשבר על ידי דובב.
פלינדרום ביהדות

על הפסוק (שמות ל, יב) "וְנָתְנוּ אִישׁ כֹּפֶר נַפְשׁוֹ לַה'", כתב בעל הטורים: "וְנָתְנוּ - אם תקראנו למפרע יהיה גם כן וְנָתְנוּ, לומר לך, כל מה שאדם נותן לצדקה יחזור אליו ולא יחסר לו בשביל זה כלום". הגר"א פירש באופן אחר: "הנה תיבת וְנָתְנוּ נקרא פנים ואחור, כי גם הנותן יצטרך לפעמים שיתנו לו ח"ו".
פלינדרומים בשפות אחרות

באימפריה הביזנטית נהוג היה לחרות על אגן טבילה (למשל בכנסיית איה סופיה) את הפלינדרום ביוונית ΝΙΨΟΝ ΑΝΟΜΗΜΑΤΑ ΜΗ ΜΟΝΑΝ ΟΨΙΝ שפירושו: "רחץ חטאיך, לא רק פניך"
אנגלית:
Satan, oscillate my metallic Sonatas (ב-1992 הוציאה להקת הרוק סאונדגארדן אלבום בשם זה)
דו-שיח בגן עדן:
בשנת 1914 יצר Leigh Mercer את הפלינדרום A man, a plan, a canal - Panama
Race Car
גיבור הספר "בורות" של לואיס סאקר הוא בעל שם פלינדרומי: Stanley Yelnats (בעברית: סטנלי ילנטס). גם אביו, סבו ואבי־סבו נקראו כך בשל הייחוד שבשם – עצם היותו פלינדרום.
פורסמו שני רומנים שהם פלינדרומים: Satire: Veritas מאת דייוויד סטיבנס, שיצא לאור ב-1980 וכולל 58,795 אותיות; ו-Dr Awkward & Olson in Oslo מאת לורנס לוין, שפורסם ב-1986 וכולל 31,954 מילים.
המגזין של החברה הזואולוגית בסן דייגו בקליפורניה נקרא בשם הפלינדרומי (שהוא גם אמביגרמה) ZOONOOZ.
גרמנית:
Ein Neger mit Gazelle zagt im Regen nie
Die Liebe ist Sieger; stets rege ist sie bei Leid
Eine güldne, gute Tugend: Lüge nie!
בלטינית נכתב פלינדרום בעל אופי דומה לזה של "פרשנו רעבתן...": Sator Arepo tenet opera rotas. פלינדרום זה נמצא כגרפיטי שנרשם על קיר בפומפיי בשנת 79 והוא ככל הנראה הפלינדרום העתיק בעולם הידוע כיום.
S A T O R

A R E P O

T E N E T

O P E R A

R O T A S
ברוסית כתבו פלינדרומים משוררים פוטוריסטים כמו חלבניקוב (הפואמה "ראזין") ומאיאקוסקי ואחריהם אי. סלווינסקי וסביילי גרינברג. דוגמה לפלינדרום מאת סביילי גרינברג:
Тaбор кагор рог акробат
Табор катит Акробат

Ценам - утро, мор, туманец

цен, а букли вил - кубанец

Так-то так-с. И скат - откат.
Трат сатрап и парта - старт.

Ода Чадо Ода Чадо
Табор катит. Акробат

Дар тоски и икс оград.
הפלינדרום בן 19 האותיות בפינית "Saippuakivikauppias", שפירושו "מוכר סבון", נכנס לספר השיאים של גינס כמילה הפלינדרומית הארוכה ביותר.
פלינדרומים במוזיקה

ישנן מספר יצירות מוזיקליות שנחשבות לפלינדרומיות. הסימפוניה מספר 47 של יוזף היידן מכונה "הפלינדרום". בפרק השלישי, מינואט וטריו, חציו השני של המינואט הוא היפוכו של חציו הראשון ובדומה לכך גם הטריו. לאחר מכן חוזר המינואט.
באופרה "לולו" של אלבן ברג יש אינטרלוד פלינדרומי.
מבנים פלינדרומיים בביולוגיה

בגנומיקה מושג הפלינדרום הוא מעט שונה. מולקולת DNA מורכבת משרשרת נוקלאוטידים, שאלה הם אחד מארבעה הבסיסים חנקניים: אדנין (A), גואנין (G), תימין (T) וציטוזין (C). כשהם מסודרים בסליל הכפול לכל בסיס יש בן זוג קבוע: פורין A הוא בן זוג קבוע לפירימידין T, ופורין G הוא בן זוג קבוע לפירימידין C. לכן בהינתן רצף (חד גדילי) של בסיסים ניתן לדבר על הרצף המשלים שלו. רצף נקרא פלינדרום אם הוא שווה לרצף המשלים שלו בהיפוך. לדוגמה ACCTAGGT הוא פלינדרום כי המשלים שלו הוא TGGATCCA אשר שווה להיפוך שלו.
מולקולת DNA שהיא פלינדרומית יכולה ליצור מבנה של "סיכת שער" (hairpin(אנ')) והתופעה מתרחשת בחיידקים שונים.
מבנים פלינדרומיים גם מאפשרים לכרומוזום Y לתקן עצמו[דרוש מקור].
טכנולוגית CRISPR, היא בראשי תיבות Clustered Regularly Interspaced Short Palindromic Repeats, מה שמצביע על עקרון הפעולה של אנזימים אלו, המזהים רצפים פלינדרומיים.
תורת החישוביות

בתורת החישוביות, בהיררכיה של חומסקי, פלינדרומים הם דוגמה ידועה לשפה שהיא חסרת הקשר אך לא שפה רגולרית בכל אלפבית (פרט לאונרי). דהיינו אין אוטומט סופי (מכונה עם זיכרון קבוע) שיכול לזהות פלינדרומים. יתרה מזאת, אין גם אוטומט מחסנית דטרמיניסטי שיכול לזהות פלינדרומים. מאידך, ידועים אלגוריתמים עם סיבוכיות זמן ריצה ליניארית שיכולים לזהות את תת-המחרוזת הפלינדרומית הארוכה ביותר של מחרוזת נתונה.
לקריאה נוספת

נעם דובב, הלימת מילה, הוצאת ברחש, 2020
נעם דובב, כְּשֶׁחָשַׁךְ, הוצאת ברחש, 2022
Jon Agee, Go Hang a Salami, I'm a Lasagna Hog! and Other Palindromes (באנגלית)
הערות שוליים

↑  מִלָּה-מִתְהַפֶּכֶת, באתר האקדמיה ללשון העברית
↑  הסיפור "פרופסור ג'ונס" באתר האגודה הישראלית למדע בדיוני ופנטזיה, בתרגומו של עמנואל לוטם
↑  Javier Cilleruelo, Florian Luca, Lewis Baxter, Every positive integer is a sum of three palindromes, arXiv:1602.06208 [math], 2016-02-19
↑  פוסט הגילוי של המילה הפלינדרומית הארוכה ביותר, בקבוצת הפייסבוק "פלינדרום מורד (נילפ)", 30 בינואר 2021
↑  איל גרוס, המילה הפלינדרומית הארוכה בעברית, באתר כתיבה אילוצית עברית
↑  "שירי אבן-עזרא", הוצאת אחיאסף, כרך א, סימן קכב.
↑  שמות פרק טו פסוק טז
↑  נעם דובב, הפלינדרום הארוך ביותר בעברית, באתר פלינדרום + יתר יצירתי, ‏20 ביולי 2024
↑  נעם דובב, גישה אל שיא איש לא השיג, באתר פלינדרום + יתר יצירתי, ‏30 במאי 2023
↑  שונא דּחיַּת יחד אנוש, באתר של נעם דובב, "פלינדרום + יתר יצירתי"
↑  ‏ "...Did & did & did", באתר של נעם דובב, "פלינדרום + יתר יצירתי"
↑  ההספד מופיע בראש ספרו שלרש"ר, חורב, בתרגום משה זלמן אהרנזון, שנת תרנ"ג, מערכת העדות, באתר היברובוקס
↑  "הספד של ר יהודא הירש על אביו הרש"ר הירש", פלינדרום בן 248 אותיות
↑  התפתחות שיא הפלינדרום הארוך ביותר בעברית מתחיית הלשון העברית ועד ימינו, באתר של נעם דובב, "פלינדרום + יתר יצירתי"
↑  קול אליהו, שם
↑  מגזין ZOONOOZ
↑  Structure of the CRISPR sequence, www.mpg.de (באנגלית)
↑  פרק 9.2 בספר Gusfield, Dan (1997), Algorithms on Strings, Trees, and Sequences, Cambridge: Cambridge University Press
↑   אילן ברקוביץ', המשורר הפלינדרומי הישראלי הראשון, באתר הארץ, 23 ביוני 2020
| --- | --- |
בקרת זהויות :  NLI: 987007560658405171  GND: 4173137-2  LCCN: sh85097200  NDL: 01059270  NKC: ph894884 
גם את הפלינדרום "Sator Arepo tenet opera rotas" אפשר לסדר בצורת אקרוסטיכון ולקבל תוצאה זהה בכל הצדדים
שתי לולאות במולקולת דנ"א, שנוצרות בגלל קטעים פלינדרומיים